COL ตั้งเป้าปี 58 รายได้ทั้งกลุ่มโต 19% พร้อมทุ่มงบพันลบ.ขยายธุรกิจ-M&A
COL ตั้งเป้าปี 58 รายได้ทั้งกลุ่มโต 19% พร้อมทุ่มงบพันลบ.ขยายธุรกิจ-M&A
23 เม.ย. 2558

นายวรวุฒิ อุ่นใจ ประธานเจ้าหน้าที่บริหาร กลุ่ม บริษัท ซีโอแอล จำกัด (มหาชน) หรือ COL เปิดเผยว่า บริษัทตั้งเป้ารายได้ของทั้งกลุ่มในปีนี้เติบโต 19% จากปี 57 ที่มีรายได้ 9.9 พันล้านบาท โดยเป็นการเติบโตจากธุรกิจออฟฟิศเมท 15% และธุรกิจบีทูเอส(B2S)คาดเติบโตไม่น้อยกว่า 7% ขณะที่ธุรกิจเซ็นทรัลออนไลน์ปีนี้คาดยอดขายเติบโตก้าวกระโดดมาที่ 800 ล้านบาท จากปีก่อนอยู่ที่ 80-90 ล้านบาท นอกจากนี้ ปีนี้ยังมีธุรกิจน้องใหม่ คือ เซ็นเนอร์จี อินโนเวชั่น เป็นบริษัทดิจิตอลเอเจนซีที่จะสร้างรายได้ราว 180-200 ล้านบาท
บริษัทตั้งงบลงทุนทั้งกลุ่มในปีนี้กว่า 1,000 ล้านบาท โดยจะใช้ลงทุนในธุรกิจเดิมราว 500 ล้านบาท ธุรกิจใหม่และการควบรวมกิจการ (M&amp;A) อีก 500 ล้านบาท รวมถึงการขยายธุรกิจออนไลน์ในต่างประเทศ ซึ่งในส่วนของธุรกิจเดิมจะเป็นมีการเปิดสาขาใหม่ของออฟฟิศเมทอีก 8 สาขา ซึ่งจะทำให้สิ้นปี 58 มีสาขาเพิ่มเป็น 59 สาขา สาขาใหม่ของบีทูเอสอีก 8 สาขาและปรับปรุง 9 สาขา ซึ่งจะทำให้สิ้นปี 58 บีทูเอสจะมีมากกว่า 100 สาขา จากปัจจุบันมีกว่า 90 สาขา
ขณะที่การขยายธุรกิจใหม่คาดว่าจะเห็นอีก 2 ธุรกิจในปีนี้ คือ ธุรกิจโลจิสติกส์ และ มาร์เก็ตเพลสเว็บไซต์ ที่จะเริ่มได้ราวไตรมาส 4/58 ซึ่งจะเป็นลักษณะการร่วมลงทุน หรือ M&amp;A ขณะนี้มีเจรจาแล้วกับ 6-7 ราย คาดว่าจะได้ข้อสรุปภายในปีนี้ และจะเห็นธุรกิจใหม่เกิดขึ้นราวปลายปี โดยในการทำ M&amp;A นั้นบริษัทมีนโยบายเข้าไปถือหุ้นราว 25-75%
นายวรวุฒิ กล่าวว่า บริษัทเตรียมแผนงานขยายตลาดต่างประเทศ โดยมองที่ประเทศเวียดนามเป็นประเทศแรก เน้นธุรกิจช้อปปิ้งออนไลน์ที่น่าจะเริ่มได้ในปี 59 ระยะแรกจะไปเปิดสาขาไม่เกิน 3 สาขาในปีแรก จากนั้นภายใน 5 ปีจะเปิดให้ครบ 20 สาขา ซึ่งก็จะมีทั้งการเสนอขายสินค้าจากประเทศไทยและที่ผลิตในเวียดนาม ส่วนประเทศถัดไปมองอินโดนีเซีย ก่อนที่จะขยายให้ครอบคลุมประชาคมเศรษฐกิจอาเซียน(AEC) และภูมิภาคเอเชีย
บริษัทมองแนวโน้มการเติบโตของธุรกิจช้อปปิ้งออนไลน์ยังไปได้อีกมาก โดยคาดว่าสัดส่วนรายได้จากเซ็นทรัลออนไลน์จะสูงขึ้นเป็น 50% ของรายได้รวม COL จากปัจจุบันปีนี้อยู่ที่ราว 10% แม้ว่าตลาดออนไลน์ยังค่อนข้างเล็ก แต่ด้วยความเป็นแบรนด์เซ็นทรัลเชื่อว่าคนจะเปลี่ยนมาสั่งซื้อสินค้าผ่านเซ็นทรัลออนไลน์ได้ไม่ยาก และคาดว่าจะเห็นการซื้อซ้ำสูงมากถึง 60-70% และอัตราจะเพิ่มขึ้นเรื่อยๆ
ปัจจุบันตลาดออนไลน์ในไทยเติบโตปีละ 30% แต่เชื่อว่าเซ็นทรัลออนไลน์จะเติบโตได้มากกว่าด้วยแบรนด์ที่เข้มแข็ง ซึ่งลูกค้าของเรามีความพร้อมอยู่แล้ว เพียงแต่ในอดีตยังไม่มั่นใจการสั่งซื้อสินค้าออนไลน์เท่านั้น
 